O d ô v o d n e n i e
	Navrhuje sa prijatie uznesenia Národnej rady Slovenskej republiky k povinnostiam vlády Slovenskej republiky vyplývajúcich z ústavného zákona č. 493/2011 Z. z. o rozpočtovej zodpovednosti. Na rokovanie Národnej rady Slovenskej republiky predmetné uznesenie predkladajú poslanci Vladimíra Marcinková, Vladimír Ledecký a Marián Viskupič.

	Predloženým uznesením vyzývame vládu Slovenskej republiky, aby začala dôkladne napĺňať ustanovenia zákona č. 493/2011 Z. z. o rozpočtovej zodpovednosti, ktoré sa týkajú sankcií, ktoré musí vláda dodržiavať a napĺňať pri rastúcej úrovni dlhu verejnej správy. Vychádzajúc z odhadov Rady pre rozpočtovú zodpovednosť by mal do konca roka 2025 vzrásť dlh na 61,8 % HDP. Z uvedeného teda explicitne vyplýva, že dlh sa aktuálne nachádza v najvyššom, teda 5. pásme dlhovej brzdy podľa ústavného zákona o rozpočtovej zodpovednosti. Najvyššie pásmo dlhovej brzdy je zároveň spojené s najprísnejšími sankciami.
	V tomto kontexte dopĺňame, že do 21. novembra 2025 platila výnimka pre vládu Slovenskej republiky pre uplatňovanie sankcií od 3. pásma, nakoľko povinnosť uplatňovať pravidlá dlhovej brzdy sa nevzťahuje na obdobie 24 mesiacov počnúc prvým dňom nasledujúcim po dni, v ktorom bolo schválené programové vyhlásenie vlády a vyslovená dôvera vláde. Keďže od 22. novembra 2025 už neplatí skôr spomínaná výnimka z uplatňovania pravidiel dlhovej brzdy, predkladáme predmetné uznesenie, v ktorom zaväzujeme a vyzývame vládu, aby si povinnosti vyplývajúce z ústavného zákona bezodkladne začala plniť.
V predloženom uznesení najmä vyzývame vládu Slovenskej republiky, aby bezodkladne požiadala Národnú radu Slovenskej republiky o vyslovenie dôvery, tak ako jej prikazuje ústavný zákon č. 493/2011 Z. z. o rozpočtovej zodpovednosti. Nakoľko priamo v skôr citovanom ústavnom zákone nie je stanovená lehota, v ktorej má vláda o dôveru požiadať, ako predkladatelia predmetného uznesenia máme za to, že túto povinnosť si má vláda splniť bez zbytočného odkladu. Pre úplnosť dodávame, že v ústavných textoch je bežná absencia formálne stanovej lehoty na splnenie obdobných povinností, avšak práve z tohto dôvodu existuje všeobecne ustálený právny názor, že je potrebné si zo strany vlády splniť túto povinnosť bezodkladne. Nakoľko k 21. novembru 2025 táto povinnosť zo strany vlády nebola splnená a do Národnej rady Slovenskej republiky takýto návrh na vyslovenie dôvery nepredložila, predkladáme predmetné uznesenie, v ktorom vládu k takémuto kroku zaväzujeme. Zdôrazňujeme, že nesplnením si tejto ústavnej povinnosti zo strany vlády dochádza k porušovaniu ustanovení ústavného zákona.
		
V predloženom uznesení taktiež vyzývame vládu Slovenskej republiky, aby dôkladne napĺňala aj zvyšné ustanovenia článku 5 zákona č. 493/2011 Z. z. o rozpočtovej zodpovednosti, ktorými sú najmä povinnosť predložiť Návrh opatrení na zníženie dlhu na rokovanie Národnej rady Slovenskej republiky (povinnosť platí pre rok 2025 aj rok 2026), zmrazenie platov členov vlády Slovenskej republiky, či nemožnosť poskytovania prostriedkov z rezervy predsedu vlády a z rezervy vlády. Zároveň zdôrazňujeme, že vychádzajúc z ústavného zákona č. 493/2011 Z. z. je vláda Slovenskej republiky povinná v roku 2026 predložiť návrh vyrovnaného alebo prebytkového rozpočtu s nerastúcimi výdavkami.	
			
	V tejto súvislosti zároveň uvádzame, že vláda Slovenskej republiky je povinná pristupovať k napĺňaniu ustanovení zákona č. 493/2011 Z. z. nielen z formálneho, ale aj vecného a obsahového hľadiska. Ak si vláda plní povinnosti vyplývajúce zo zákona o rozpočtovej zodpovednosti len formálne, dochádza k porušovaniu citovaného zákona, na čo upozorňuje aj nezávislý orgán, konkrétne Rada pre rozpočtovú zodpovednosť. Neplnením si povinností vyplývajúcich zo zákona o rozpočtovej zodpovednosti nie je možné dosiahnuť hlavný cieľ predmetného zákona, a to konkrétne zabezpečiť udržateľnosť verejných financií v dlhodobom horizonte. 	
